תסמונת הפה השורף

תסמונת הפה השורף (באנגלית: Burning Mouth Syndrome - BMS) היא תחושה מתמשכת של שריפה או צריבה בפה: בחלק הפנימי של השפה, בקצה וצדי הלשון או ברירית הלחי.
 תסמינים 
 תחושה של שריפה, צריבה, עקצוץ או נמלול - בעיקר בלשון, חך או חניכיים - ללא סימני דלקת או פגיעה נראית בפה.
 תחושת טעם מתכתי בפה, חמיצות, יובש ופגיעה בחוש הטעם.
 לרוב התופעות מחמירות בשעות הבוקר, או אחרי אוכל ונחלשות בלילה.
 לחלק מהמטופלים יש רגישות למזון מתובל, חם או חומצי.
 התסמינים נמשכים לפחות 6-4 חודשים והתחושות יומיות גוברות או קבועות במשך היום.
 הסובלים מהתסמונת יכולים לסבול גם מכאבי ראש, תסמונת המעי הרגיז, תסמונת גיל המעבר, כאבי גוף וכאבי גב, כאבי לסתות, עייפות כרונית, הפרעות שינה.

 שכיחות וקבוצות סיכון 
 תופעה זו יחסית נדירה ורק כ-0.6% - 2.7% מהאוכלוסייה הכללית סובלת ממנה. רובן הן נשים בגיל המעבר.
 הסיכון גבוה יותר אצל נשים לאחר גיל המעבר כאשר יורד ייצור הורמון האסטרוגן.

 גורמים לתסמונת 
הגורם לתסמונת הפה השורף יכול להיות ראשוני או משני:

תסמונת ראשונית היא כאשר לא נמצא גורם לתופעות וייתכן שקשור לפגיעה בעצבי הטעם והכאב הגורמת לתחושת צריבה ללא סממן חיצוני. במחקרים בנושא נמצאו חריגות ברמת הרירית, הרכב הרוק ואף במוליכים עצביים במוח.

תסמונת משנית היא כאשר יש בעיות בסיסיות שהן:
 יובש בפה היכול להיגרם משימוש בתרופות מסוימות, בעיות בבלוטות המייצרות רוק או תופעות לוואי של טיפולי סרטן.
 מצבים אחרים בפה כגון זיהום פטרייתי בפה או מצב של לשון גאוגרפית (הנותן ללשון מראה של מפה).
 חוסר בכמות מספקת של חומרים מזינים כגון חוסר בברזל, אבץ, חומצה פולית (ויטמין B-9), תיאמין (ויטמין B-1), ריבופלבין (ויטמין B-2), פירידוקסין (ויטמין B-6) וקובלמין (ויטמין B-12).
 אלרגיות או תגובות למזונות, חומרי טעם וריח, תוספי מזון, ריחות או צבעים, חומרי ניקוי לשיניים או מוצרי טיפוח הפה.
 רפלוקס קיבתי-ושטי בו עולה לפה חומצת קיבה.
 תרופות מסוימות, במיוחד תרופות ללחץ דם גבוה.
 הרגלים אוראליים, כגון דחיפת הלשון כנגד השיניים, נשיכת קצה הלשון וחריקת שיניים או הידוקן.
 הפרעות אנדוקריניות כגון סוכרת או תת-פעילות של בלוטת התריס.
 פה מגורה מאוד כתוצאה מצחצוח לשון חזק מדיי, שימוש במשחות שיניים שוחקות, שימוש יתר במי פה, או צריכת מאכלים או משקאות חומציים רבים מדי, שיניים תותבות שאינן מתאימות היטב.
 בעיות פסיכולוגיות כגון חרדה ודיכאון. זו הייתה נטייה לחשוב כך בעבר בשל הקושי לאבחון הסיבה לתסמונת.
 תגובה ייחודית וספציפית לאדם שלא ידוע מקורה, כמו חוסר איזון בלחות בפה או שינויים בהרכב הרוק.

 אבחון 
האבחון נעשה על-ידי רופא שיניים מומחה ברפואת הפה המתמחה במחלות חלל הפה.
 יבוצע תשאול רפואי ובדיקות דם הכוללות רמות סוכר, תפקודי בלוטת התריס.
מטרת הבדיקות היא שלילת מחלת הסוכרת, אנמיה, מחלת סיוגרן, חוסר בויטמינים או יסודות קורט.
 בדיקת פטרת לשלילת פטריית קנדידה, שלילת הרפס ושלילת חיידקים אחרים.
 בדיקת ריפלוקס קיבתי-ושטי.
 בדיקת אלרגיה.
 השפעה של תופעות לוואי מלקיחת תרופות.

 טיפול 
מטרת הטיפולים היא הקלה על הסימפטומים והאי נוחות:
 טיפול תרופתי במתן תרופה אנטי דיכאונית או נוגדת חרדה, משחות או טיפות מקומיות המשפיעות על העצבים, או תרופות להקלת כאבים נוירופתיים, המשפיעות על הולכת אותות במערכת העצבים ומקטינות את התחושה הלא נוחה.
 תוספים תזונתיים, במיוחד חומצה אלפא-ליפואית (נוגד חמצון המיוצר בגוף ונמצא גם במזונות כמו כבד, ברוקולי, שמרי בירה), ויטמין E, תחליפי הורמונים, נטילת אבץ, שמן קוקוס.
 טיפול התנהגותי קוגניטיבי.
 אמצעים זמניים להקלת הסימפטומים: לעיסת מסטיק ללא סוכר, שתיית מים קרים, מציצת קוביות קרח.
 שינויים תזונתיים כמו הימנעות ממזון מתובל מאוד, חם או חריף והימנעות משתייה מוגזת.
 הימנעות מעישון.
 שמירה על אורח חיים בריא הכולל תזונה נכונה, פעילות גופנית ושנת לילה איכותית.

קישורים חיצוניים

 הערות שוליים 

הפה השורף
קטגוריה:מחלות חלל פה, בלוטות רוק ולסתות